b'\n_START_ARTICLE_\nVarjoja Kannaksella\n_START_SECTION_\nJuoni\n_START_PARAGRAPH_\nOn kes\xc3\xa4 1939, ja Karjalankannaksella tehd\xc3\xa4\xc3\xa4n linnoitust\xc3\xb6it\xc3\xa4, joita johtaa insin\xc3\xb6\xc3\xb6ri Aarno Ter\xc3\xa4s. T\xc3\xb6it\xc3\xa4 sabotoidaan, ja Ter\xc3\xa4s alkaa selvitt\xc3\xa4\xc3\xa4 tihuty\xc3\xb6t\xc3\xa4. L\xc3\xa4heiseen Runolinnan t\xc3\xa4ysihoitolaan saapuu Aarnon rakastettu Birgit Lahti. Kun Aarno saapuu vastaanottamaan morsiantaan asemalle, h\xc3\xa4n kohtaa sattumalta my\xc3\xb6s entisen rakastettunsa Veronica Sorrenton. Birgitin ep\xc3\xa4ilyt Aarnon ja Veronican suhteen laadusta alkavat horjuttaa h\xc3\xa4nen ja Aarnon rakkautta. Sabot\xc3\xb6\xc3\xb6rien majapaikkana toimii Tuomen romukauppa. Tuomi apureineen suunnittelee haurastuttavan aineen lis\xc3\xa4\xc3\xa4mist\xc3\xa4 betoniseokseen._NEWLINE_Vastavakoilu ryhtyy ottamaan selv\xc3\xa4\xc3\xa4 Runolinnan ep\xc3\xa4m\xc3\xa4\xc3\xa4r\xc3\xa4isist\xc3\xa4 asukkaista. Kirjailija Someron kautta saa alkunsa huhu, ett\xc3\xa4 linnoitust\xc3\xb6iden piirustukset ovat Aarno Ter\xc3\xa4ksen salkussa. Rosvot varastavat salkun, mutta sielt\xc3\xa4 l\xc3\xb6ytyy ainoastaan roskapaperia. Niinp\xc3\xa4 konnat p\xc3\xa4\xc3\xa4tt\xc3\xa4v\xc3\xa4t kidnapata Birgitin saadaakseen piirustukset Ter\xc3\xa4kselt\xc3\xa4. Somero osoittautuu vastavakoilun luutnantiksi. Rosvojen p\xc3\xa4\xc3\xa4jehu Kausalainen toimittaa Veronican avulla Birgitille v\xc3\xa4\xc3\xa4rennetyn kirjeen, jossa sovitaan Birgitin ja Aarnon tapaamisesta huvimajalla. Aarno saa saman viestin. H\xc3\xa4n ja Birgit joutuvat rikollisten ansaan, mutta Somero pelastaa heid\xc3\xa4t._NEWLINE_Birgit ja Aarno tekev\xc3\xa4t vihdoin sovinnon. Somero saa vakoilurenkaan p\xc3\xa4\xc3\xa4llik\xc3\xb6n satimeen, ja paljastuu, ett\xc3\xa4 t\xc3\xa4m\xc3\xa4 on Runolinnassa asustellut leskirouva Berg.\n_START_SECTION_\nTuotanto\n_START_PARAGRAPH_\nVarjoja Kannaksella kuvattiin kes\xc3\xa4ll\xc3\xa4 1943. Ulkokuvat otettiin Helsingin maalaiskunnan Herttoniemess\xc3\xa4 ja Vuosaaressa sek\xc3\xa4 Munkkiniemen uimarannalla. Studiokuvakset tehtiin Teknillisen Korkeakoulun ylioppilaskunnan talossa Polilla Helsingin L\xc3\xb6nnrotinkadulla.\n_START_SECTION_\nVastaanotto\n_START_PARAGRAPH_\nVarjoja Kannaksella menestyi ensi-iltavuotensa keskitasoa heikommin. Se tuotti voittoa vain 179\xc2\xa0790 markkaa. _NEWLINE_Varjoja Kannaksella ei j\xc3\xa4\xc3\xa4nyt vaille aikalaiskriitikoiden kiitoksia, mutta se arvioitiin heikommaksi kuin Fenno-Filmin aiempi vakoiluelokuva Salainen ase. Juonta pidettiin j\xc3\xa4nnitt\xc3\xa4v\xc3\xa4n\xc3\xa4 ja vauhdikkaana. Elokuvan rakkausjuoni sen sijaan teilattiin \xe2\x80\x9dv\xc3\xa4kisin liitetyksi\xe2\x80\x9d.\n_START_SECTION_\nHuomioita\n_START_PARAGRAPH_\nJatkosodan j\xc3\xa4lkeen Varjoja Kannaksella -elokuvan nimi lyhennettiin sotasensuurin vaatimuksesta muotoon Varjoja. Kaikki viittaukset juonittelijoiden yhteyksist\xc3\xa4 Neuvostoliittoon poistettiin. Elokuvan viimeinen niin sanottu avainkaupunkiesitys oli Vaasassa 1948. _NEWLINE_Elokuva on julkaistu my\xc3\xb6s DVD:n\xc3\xa4.'